Qt Group

Qt Group (aiemmin nimillä Qt Company, Qt Development Frameworks, Qt Software ja Trolltech) on suomalainen pörssiyhtiö, jonka päätuote on Qt-ohjelmistokirjasto ja -kehitysympäristö.

Historia 
Eirik Chambe-Eng ja Haavard Nord perustivat Trolltechin Norjassa vuonna 1994. Qt:n kehitys oli alkanut jo 1991. Vuonna 2001 Trolltech julkaisi sulautettuihin Linux-järjestelmiin tarkoitetun Qtopia-sovellusalustan. Yhtiö listattiin Oslon pörssiin heinäkuussa 2006.

Matkapuhelinvalmistaja Nokia osti Trolltechin kesäkuussa 2008 noin 101 miljoonan euron kauppahinnalla. Trolltechin kautta Nokialle tullut Qt-ympäristö oli keskeisessä asemassa yhtiön strategiassa aina vuoteen 2011 saakka, kun Nokia päätti siirtyä älypuhelimissaan Windows Phone -käyttöjärjestelmään.

Ohjelmistoyhtiö Digia osti maaliskuussa 2012 Qt:n osittain Nokialta ja syyskuussa 2012 Qt siirtyi kokonaisuudessa Digialle. Kaupan myötä Digia vastaa kaikista Qt-teknologiaan liittyvistä toiminnoista. Näitä ovat muun muassa tuotekehitys, sekä kaupallisen ja avoimen lähdekoodin lisensointi- ja palveluliiketoiminta. Kaupan tavoitteena on parantaa Digian asemaa Qt-ekosysteemissä ja laajentaa Qt-teknologian saatavuutta yhä useammalle alustalle.

Syyskuussa 2014 Digia ilmoitti perustaneensa Qt Company -tytäryhtiön, johon kaikki Qt-liiketoiminta siirrettiin. Samassa yhteydessä avattiin qt.io -verkkosivusto, joka yhdisti aiemmin eri osoitteissa toimineet avoimen lähdekoodin qt:n kehittämisen (Qt project) ja muut qt:n toiminnot yhden kanavan alle.

Vuonna 2016 Digia jakautui entiseksi Digiaksi ja uudeksi Qt Groupiksi, joka sisältää Digian Qt-liiketoiminnat. Kaupankäynti Qt Groupin osakkeella alkoi Helsingin pörssin päälistalla 2. toukokuuta 2016.

Yhtiön vaiheet pörssissä 
Qt Groupin kurssikehitys pörssissä oli jo ensimmäisinä vuosina vahvasti positiivista, joskaan ei aivan ilmiömäistä: aikavälillä 2.5.2016-1.5.2018 kurssi nousi 4.5 eurosta 6.60 euroon. Vuotta myöhemmin kurssi oli vajaat 12 euroa ja vappuna 2020 noin 24 euroa. Tästä eteenpäin nousu voimistui huomattavasti ja 100 euron hinta saavutettiin jo 12.4.2021. Nousua tuki yhtiön liikevaihdon ja kannattavuuden kasvu, jonka seurauksena tulos kääntyi tappiollisten alkuvuosien jälkeen voitolliseksi. Kun markkina-arvo kohosi yli 500 miljoonan euron, nousi Qt myös monen ulkomaisen ammattisijoittajan edellyttämään sarjaan. Yhtiö on vuonna 2021 hetkittäin ollut jopa Helsingin pörssin kolmen vaihdetuimman yhtiön joukossa, joka on hyvin poikkeuksellista yhtiön pieneen kokoon nähden. Yhtiön arvostuskerroin on nykyluvuin korkea, eli nojaa pitkälti voimakkaan voitollisen kasvun jatkumisen odotuksiin. Yhtiö nousi elokuun 2021 alussa OMXH25-indeksiin.

Lähteet

Aiheesta muualla 
 Qt 
 Qt Groupin sijoittajasivusto
 Qt Marketplace
 Trolltechin arkistoidut kotisivut

Ohjelmistoyhtiöt
Nokia
Suomalaiset pörssiyhtiöt
OMX Helsinki 25 -indeksi